題義門胡氏華林書院
作者：何蒙
朝代：宋

paragraphs: 滿眼烟霞與宅連，義高孝弟代相傳。
彤庭召對曾承詔，內府頒書特奉宣。
學古一門遵法度，禮賓羣僕盡精賢。
竺齋月夜招琴客，花院春風恣飲筵。
乘興訪僧因掛褐，傍秋買鶴不爭錢。
半空山色長供望，徹曉清泉緩醒眠。
殘暑就溪開敞檻，晚凉觀稼入平川。
神仙藥術親留寫，朝達詩牌自把懸。
携手漫思爲好伴，此身方恨未歸田。
憶君幾度西南望，遥想情風寄一篇。